Diari Oficial de la Generalitat Valenciana


Sumari del DOGV 2442, del 03-02-1995 (1995/833729)

ORDRE de 24 de gener de 1995, de la Conselleria de Treball i Afers Socials, per la qual s'estableixen les bases reguladores per a la concessió de subvencions en matèria de drogodependències durant l'exercici de 1995.
------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/24/(1)/dof/vci/html**

### Dades del document

Número de DOGV
:   2442

Data del DOGV
:   03-02-1995

Secció del DOGV
:   DISPOSICIONS GENERALS

Número del document
:   1995/833729


Data del document
:   24-01-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 24 de gener de 1995, de la Conselleria de Treball i Afers Socials, per la qual s'estableixen les bases reguladores per a la concessió de subvencions en matèria de drogodependències durant l'exercici de 1995.  
Sent l'objectiu fonamental del finançament amb fons públics de determinades actuacions en l'àrea de drogodependències afavorir una resposta preventiva i d'assistència coherent amb la demanda social en aquest camp, d'una forma integrada amb la que ofereixen en els seus respectius àmbits els recursos dependents de les xarxes públiques sanitàries i de serveis socials bàsicament, resulta igualment necessari orientar aquest finançament amb criteris que permeten atendre la complexa diversitat de factors que determinen els perfils sempre canviants del fenomen de la drogodependència.  
Per tot això i com que a més cal aprofundir, des del respecte a les diverses metodologies d'intervenció i als seus fonaments teòrics, en el respecte als requisits i a les exigències recollits en la normativa autonòmica a aquest efecte i, de forma especial en el Decret 233/1992, de 28 de desembre, del Govern valencià i el seu desenvolupament per l'Ordre de 25 de febrer de 1993, aquesta ordre tindrà com a beneficiaris els programes, serveis, centres i recursos d'intervenció en drogodependències convenientment autoritzats.  
Fent ús de les facultats que em confereix l'article 35, apartat 11, de la Llei 5/1983, de 30 de desembre, de la Generalitat Valenciana, l'article 47.11 del text refós de la Llei d'Hisenda Pública de la Generalitat Valenciana i el Decret 40/1994, de 21 de febrer, pel qual s'aprova el Reglament Orgànic i Funcional de la Conselleria de Treball i Afers Socials.  
ORDENE:  
TíTOL I  
Ajudes i subvencions  
Article primer. àmbit  
Per aquesta ordre es convoquen i es regulen les ajudes i subvencions en matèria de drogodependències per a l'exercici de 1995, dirigides a contribuir al finançament de les següents activitats.  
1. Despeses de personal i manteniment dels programes, serveis i centres de prevenció i atenció de l'àrea de drogodependències.  
2. Despeses d'equipament i de reforma d'instal·lacions dedicades a albergar els esmentats programes, serveis i/o centres, i també l'adquisició de solars i d'immobles o les obres de construcció dedicats a aquest fi.  
CAPíTOL I  
Personal, manteniment de programes, serveis i centres   
de prevenció i atenció en l'àrea de drogodependències  
Article segon. Destinataris de les subvencions  
1. Podran sol·licitar les ajudes previstes en aquesta ordre les corporacions locals o les entitats amb personalitat jurídica pròpia sense ànim lucratiu que desenvolupen activitats i/o programes en el camp de la prevenció de les drogodependències o de l'atenció a drogodependents, que compten almenys amb autorització provisional vigent, segons que estableix el Decret 233/1992, de 28 de desembre, del Govern valencià i la resta de normativa sobre autorització per a funcionament de centres i serveis d'atenció i prevenció de les drogodependències.  
2. Serà, doncs, condició indispensable per concórrer a la convocatòria d'ajudes i subvencions regulades en aquesta ordre el compliment, en condicions d'inspecció i verificació, del que disposa el Decret 233/1992, de 28 de desembre, del Govern valencià (DOGV núm. 1.944, 15.01.93) i en l'Ordre de 25 de febrer de 1993, de la Conselleria de Treball i Afers Socials (DOGV núm. 1.274, 16.03.93).  
Article tercer. Objecte de la subvenció  
Les subvencions regulades en aquest capítol s'hauran de destinar al foment de la xarxa de programes, serveis i centres autoritzats per funcionament en el marc normatiu autonòmic ressenyat i podrà regular el finançament de:  
a) Despeses de funcionament que incloguen personal i manteniment, dels programes, centres i serveis d'atenció a drogodependències.  
b) Despeses derivades de programes específics de prevenció degudament autoritzats.  
c) Despeses derivades de programes específics d'informació, formació i investigació en l'àrea de drogodependències igualment autoritzats en el marc de referència assenyalat.  
Article quart. Criteris i prioritats  
Es valorarà prioritàriament a fi de concedir ajudes:  
1. L'àmbit de cobertura de la població, la dotació de recursos específics existents en el territori on es planteja la intervenció i la seua coordinació amb altres complementaris.  
2. L'avaluació de les activitats realitzades en l'exercici de 1994 atenent a:  
- Protocols, programes i nivells d'intervenció.  
- Primeres o successives visites, població objectiu dels programes i verificació objectiva del seu impacte.  
- Nivell de compliment de les declaracions al SAVIT i respecte als seus criteris.  
- Desenvolupament continuat i avaluable de programes de prevenció consecutivament en almenys dos exercicis.  
- Desenvolupament i/o participació en els programes d'objectius intermedis i de reducció del dany.  
Si es tractava del primer any de funcionament del programa, servei i/o centre, s'hi valoraran com a prioritaris els criteris recollits en l'apartat primer d'aquest article juntament a l'oferta d'activitats i de programes proposats en la seua sol·licitud d'autorització.  
3. El nivell d'autofinançament i les fonts d'aquest, atenent-hi especialment a la recepció d'ajudes i subvencions per part d'altres institucions públiques o privades i particulars; igualment, pel que fa a la possible concessió per part del sol·licitant d'ajudes o subvencions a tercers.  
4. L'adequació dels programes i activitats a les prioritats en matèria de drogodependències en la Comunitat Valenciana. A aquest efecte, durant l'exercici de 1995, tindran consideració de prioritàries les actuacions en els següents àmbits:  
a) Intervencions programades en barris o en situacions d'alt risc dirigides a una població susceptible d'abordatge específic o de col·laboració en aquestes.  
b) Intervencions programades en el medi laboral i caldrà presentar un pla detallat de les actuacions programades; un cronograma d'aquestes, un pressupost, i criteris metodològics d'avaluació.  
c) Intervencions programades de caràcter preventiu en el medi escolar i comunitari, i caldrà presentar un pla detallat de les actuacions programades, un cronograma d'aquestes, un pressupost i criteris metodològics i d'avaluació.  
S'atendran en primer lloc les necessitats d'aquells programes, centres i/o serveis en funcionament i, en segon lloc i després de la seua valoració, de la resta dels proposats, sempre que els seus promotors disposen de les escaients autoritzacions a aquest efecte.  
Article cinqué. Documentació  
1. La sol·licitud de subvenció ha d'anar acompanyada de la documentació que tot seguit s'allista:  
a) Certificat acreditatiu de l'acord adoptat per l'òrgan competent, que autoritze la sol·licitud d'ajuda i que aprove el programa i el pressupost presentat.  
b) Pressupost per conceptes de les despeses previstes per a 1995, amb expressió necessàriament de:  
- Recursos propis de què disposa per al seu finançament i origen d'aquests.  
- Possibles ajudes i subvencions a què concorrerà, a més de les recollides per aquesta ordre, amb expressió del seu atorgant, quantitats sol·licitades i atorgades si s'escau.  
c) Memòria de les activitats previstes per a 1995 per a les quals sol·licita la subvenció amb expressió necessàriament de:  
- La seua programació en el temps.  
- Personal assignat a cadascuna de les activitats i temps que s'hi dedica.  
- Breu descripció metodològica dels programes i de les activitats, a més de les tècniques d'avaluació previstes per a aquests.  
d) Relació de l'equip professional amb expressió de les categories professionals, les tasques i els horaris d'aquestes.  
e) Memòria de l'exercici de 1994 amb expressió de:  
- Balanç econòmic general de despeses i d'ingressos, en el cas que el sol·licitant siga una institució sense ànim de lucre.  
- Subvencions o ajudes rebudes de qualsevol administració pública o d'altre tipus de finançament extern d'institucions o de particulars, en forma de donació o de possible pagament de serveis.  
- Subvencions o ajudes concedides pel sol·licitant durant 1994 a altres entitats, col·lectius i/o particulars, en qualsevol àrea objecte d'aquesta convocatòria.  
f) Formalització de la fitxa de manteniment a tercers, expressiva de les dades de domiciliació bancària (annex III de l'ordre).  
g) Declaració on conste el coneixement i el compromís respecte a les obligacions establertes en l'article sisé d'aquesta ordre.  
2. S'hi adjuntaran, com a annexos I, II, i III, a aquesta ordre, els models de sol·licitud de subvenció, de pressupost d'ingressos i despeses i la fitxa de manteniment de tercers que formalitzarà el sol·licitant.  
3. Els beneficiaris de les subvencions, en el cas d'institucions sense ànim de lucre, han d'acreditar, abans del cobrament, que es troben al corrent en les seues obligacions tributàries i amb la Seguretat Social, en la forma que s'estableix en l'Ordre de 7 de gener de 1991, de la Conselleria d'Economia i Hisenda (DOGV núm. 1.477, 05.02.91).  
- En el cas d'institucions que gaudesquen d'alguna exempció tributària, es presentarà la documentació que acredite la concessió efectiva d'aquesta exempció.  
- Si no ho han fet anteriorment o s'hi han produït modificacions, presentaran, així mateix, una còpia confrontada dels estatuts on haurà de constar explícitament l'àmbit de la institució, a més de la inexistència d'ànim de lucre en els seus fins.  
Article sisé. Obligacions de les entitats subvencionades  
Els beneficiaris de les subvencions estan obligats a:  
1. Col·laborar amb l'administració autonòmica en polítiques integrals en matèria de drogodependències, afavorint la coordinació i integració dels centres, serveis, programes i activitats en aquest àmbit.  
2. Col·laborar en aquelles activitats i/o programes proposats per la Direcció General de Drogodependències afavoridores de l'orientació assenyalada en l'apartat anterior.  
3. No alterar la finalitat de les subvencions i complir les obligacions que estableix la legislació vigent per als perceptors de fons públics.  
4. Facilitar la inspecció i el control de la Conselleria de Treball i Afers Socials i, en particular, de la Direcció General de Drogodependències, a fi de conéixer qualsevol aspecte de l'activitat objecte de la subvenció.  
5. Facilitar tota la informació econòmica, fiscal, laboral, tècnica i de qualsevol tipus que els siga requerida per les unitats administratives dependents de la Direcció General de Drogodependències i, en particular, pel Sistema Autonòmic Valencià d'Informació sobre Toxicomanies (SAVIT), sense perjudici de la confidencialitat exigible.  
6. Deixar constància expressa de la condició de centre, servei o programa subvencionat per la Generalitat Valenciana, en qualsevol relació amb tercers.  
CAPíTOL II  
Equipament, reforma i adquisició d'immobles  
Article seté. Destinataris de les subvencions  
Poden sol·licitar les subvencions que regula aquest capítol les entitats a què es refereix l'article 2 d'aquesta ordre.  
Article vuité. Objecte de la subvenció  
Les subvencions regulades en aquest capítol han d'anar destinades al foment de programes, centres i/o serveis d'atenció i prevenció de la drogodependència, que figuren classificats en l'article 3 del Decret 233/1992, del Govern valencià i que podrà comprendre el finançament de les següents despeses d'inversió:  
a) Adquisició de material inventariable i d'equipament.  
b) Obres de conservació, reparació, condicionament o reforma de les instal·lacions on estan ubicats els serveis.  
c) Adquisició d'immobles.  
Article nové. Criteris per a la concessió de les subvencions  
Per a la concessió de les subvencions que regula aquest capítol, es tindran en compte els criteris de valoració establerts, amb caràcter general, en l'article 4 d'aquesta ordre i, en particular, es consideraran les següents prioritats:  
1. L'adequació de la inversió proposada en el marc general, orientat a la consolidació d'un model d'atenció integrat en drogodependències per a la Comunitat Valenciana, atenent-hi a criteris de territorialització i d'optimització dels recursos existents.  
2. La continuïtat de l'esforç inversor en aquells casos en els quals les necessitats de finançament no s'hagueren pogut completar en l'exercici de 1994.  
3. L'equipament i les reformes en aquelles instal·lacions en funcionament, considerades necessàries per al compliment de la normativa vigent.  
4. L'equipament per a l'obertura d'aquells centres l'obra dels quals ja estiga acabada, excepte que aparega clarament vinculat a l'apartat segon d'aquest article.  
Article deu. Documentació  
La sol·licitud de subvenció ha d'anar acompanyada, amb caràcter general, de la documentació que exigeix l'article 5 d'aquesta ordre i, amb caràcter específic, de la que tot seguit es detalla, per a cada cas:  
1. Per a l'adquisició d'equipament i de material inventariable.  
1.1 Pressupost de tres empreses subministradores de l'equipament, on figure l'import del cost per unitat i l'import total de les adquisicions que es pretenguen realitzar.  
1.2 Pel que fa a equips informàtics, mitjans àudio-visuals i aparells clínics, caldrà indicar els objectius concrets que es pretenguen aconseguir amb la seua adquisició.  
En tots els casos es fonamentarà la necessitat de l'equipament per a l'adquisició del qual se sol·licita la subvenció i s'exposaran els recursos de què disposa l'entitat en el moment de formalitzar-ne la sol·licitud.  
2. Per a obres de conservació, reparació, condicionament o adaptació d'instal·lacions:  
2.1 Certificat del registre de la propietat que acredite la titularitat sobre l'immoble per al qual se sol·licita la subvenció.  
2.2 En el cas que les obres s'hagen de realitzar en immobles arrendats, cedits o ocupats per qualsevol altre títol, s'aportarà el contracte d'arrendament o el document acreditatiu de la cessió o de l'ús, a més de l'autorització del propietari per a la realització de les obres.  
2.3 Memòria tècnica valorada de les obres que es realitzaran, a més del pressupost amb les mesures i preus unitaris, degudament signats pel contractista i, si s'escau, pel facultatiu escaient.  
3. En les sol·licituds de subvenció per a adquisició de solars i immobles:  
3.1 Certificat del Registre de la Propietat on s'acredite la propietat del venedor del solar o immoble objecte de l'adquisició i que estiga lliure de càrregues.  
3.2 Document d'opció de compra en el qual figurarà la data de caducitat, el preu de compra i la forma de pagament. Aquesta opció de compra s'ha de materialitzar en escriptura pública i se n'exigirà la inscripció en el Registre de la Propietat com a garantia davant altres possibles compradors.  
3.3 Informe tècnic i urbanístic de l'estat de l'immoble o solar.  
En qualsevol cas i d'acord amb el que estableix l'article 47.11.i) del text refós de la Llei d'Hisenda Pública de la Generalitat Valenciana, caldrà aportar un programa d'actuació que garantesca l'execució de la inversió objecte de subvenció a l'empara d'aquest capítol, dins d'aquest exercici pressupostari.  
Article onze. Obligacions dels beneficiaris.  
Els beneficiaris de les obligacions estaran obligats a complir el que estableix, amb caràcter general, l'article 6 d'aquesta ordre i, en particular:  
1. En el cas de concessió de subvencions per a l'adquisició d'equipament i de material inventariable, com per a obres de conservació, reparació, condicionament o adaptació d'instal-lacions:  
1.1 La realització de la inversió que fonamenta en la sol·licitud i l'efectiva afectació dels materials, l'equipament i/o les obres realitzades als centres, serveis i/o programes a què es dirigeixen aquestes subvencions.  
1.2 En el cas que la quantitat concedida per la resolució exigira de l'entitat beneficiària donar prioritat a l'adquisició de determinats materials inventariables o realitzar aquelles obres de reforma de les instal·lacions de major urgència, han de notificar en el termini de 30 dies següents a la notificació, la destinació dels fons públics assignats sempre d'entre els proposats en la seua sol·licitud  
2. En el cas de concessió de subvencions per a l'adquisició de béns immobles:  
2.1 La resolució que es dicte expressarà, conformement amb la normativa vigent, les condicions i els requisits necessaris per assegurar el correcte compliment de la destinació donada a les ajudes atorgades i es podran establir a aquest efecte mesures específiques per a l'assoliment d'aquest fi.  
2.2 Caldrà destinar a centres o serveis d'atenció i prevenció de la drogodependència almenys durant 20 anys i no podran ser alienats o gravats sense l'autorització prèvia de la Conselleria de Treball i Afers Socials. En els supòsits de canvi de destinació de l'immoble s'ha de procedir a la devolució, en la quantia que corresponga segons el valor de l'immoble en el moment del canvi de destinació.  
2.3 En cas de diferència entre la quantitat import de la subvenció concedida i el cost total de la inversió proposada objecte de la sol·licitud, l'entitat beneficiària assumirà l'aportació econòmica corresponent a aquesta diferència, aportació que caldrà acreditar en el termini dels 30 dies següents a la notificació de la resolució mitjançant un certificat de l'acord acceptat per l'òrgan competent d'aquesta entitat cofinançadora, amb el consegüent compromís del crèdit necessari a aquest efecte.  
En qualsevol cas, la resolució recollirà expressament aquest punt.  
Notificar a la Direcció General de Drogodependències la percepció d'ajudes amb el mateix objecte, atorgades per altres organismes públics, quan aquestes ajudes foren diferents de les inicials previstes en la sol·licitud. En aquest cas, l'entitat sol·licitant sotmetrà l'expedient a estudi per part de l'òrgan competent, el qual podrà disminuir la quantitat inicialment concedida mitjançant l'oportuna resolució, i també en el cas que la quantia resultant supere el cost de l'activitat o del programa que desenvoluparà l'entitat beneficiària.  
TíTOL II  
Procediment  
CAPíTOL I  
Iniciació del procediment  
Article dotze. Instància i lloc de presentació de les sol·licituds  
Les entitats que concórreguen en aquesta convocatòria han de presentar la sol·licitud (d'acord amb el model de l'annex I), en el Registre de la Direcció General de Drogodependències, sítia al passeig de l'Albereda, núm. 11, CP 46225 València, sense perjudici del que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Article tretze. Terminis de presentació  
El termini de presentació de sol·licituds és de 20 dies hàbils, comptadors a partir de l'endemà de la publicació d'aquesta ordre al Diari Oficial de la Generalitat Valenciana.  
CAPíTOL II  
Tramitació, resolució i recursos  
Article catorze. Instrucció  
1. Rebudes les sol·licituds, se'n procedirà a l'estudi i al de la documentació que ha d'acompanyar-les. Quan la sol·licitud no complesca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta ordre resulte exigible, es requerirà l'interessat perquè, en el termini de 10 dies, repare la falta o adjunte els documents preceptius. Se l'adverteix que si no ho fa, s'entén que desisteix de la i s'arxivarà l'expedient sense més tràmit, i es procedirà conformement amb el que indica l'article 76.3 de la Llei 30/1992.  
2. En qualsevol fase de la tramitació de l'expedient, a la vista de la documentació que posseesca cadascun d'aquests i de les obligacions que s'adquiresquen per la concessió de l'ajuda, es podran demanar informes dels organismes i entitats que es considere escaient i efectuar les comprovacions necessàries sobre l'exactitud de tot això.  
3. El termini màxim per tramitar i per resoldre els expedients serà de 3 mesos comptadors des de la data d'acabament del termini de presentació de les sol·licituds.  
Transcorregut el termini per resoldre sense que se n'haja notificat una resolució expressa, la sol·licitud s'entendrà desestimada.  
Article quinze. Proposta i concessió d'ajudes  
El conseller de Treball i Afers Socials, oïda la Comissió Executiva d'Atenció i Prevenció de la Drogodependència, a proposta de la Direcció General de Drogodependències, dictarà les resolucions sobre les sol·licituds de subvencions presentades. Les ajudes s'atorgaran a càrrec dels pressupostos de la Generalitat Valenciana per a 1995, secció 13, programa 313.20 i l'import màxim total que es podrà destinar a finançar aquestes subvencions és de 265.353.929 pessetes, per a la cobertura dels conceptes expressats en el capítol I d'aquesta ordre (línia 4.01, 683.403.141 pessetes i línia 4.04, 14.146.864 pessetes) i de 945.420.715 pessetes com a import màxim per al capítol II (línia 7.02).  
Podrà ser motiu de denegació de les ajudes la incorrecta o nul·la justificació d'ajudes d'exercicis anteriors.  
Article setze. Recursos  
1. Contra la resolució del conseller de Treball i Afers Socials, expressa o presumpta, que exhaurirà la via administrativa, es podrà formular un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.  
2. En tot cas, per a la interposició del recurs escaient contra les resolucions presumptes, caldrà que l'interessat acredite l'eficàcia de l'acte presumpte conformement amb el que disposa l'article 44 de la Llei 30/92, de Règim Jurídic de les Administracions Públiques i del Procediment Administratiu Comú.  
3. D'acord amb el que disposa l'article 47, paràgraf 8, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques, o d'altres ens públics o privats, podrà donar lloc a la modificació de la resolució de concessió.  
Article disset  
1. La Conselleria de Treball i Afers Socials no assumirà obligacions que es deriven de la relació laboral del personal dels centres i/o serveis subvencionats, sinó que seran els seus titulars els qui n'hauran de respondre amb caràcter exclusiu.  
2. Així mateix, la concessió d'una subvenció a l'empara d'aquesta ordre no implicarà cap obligació per part d'aquesta conselleria d'adjudicar subvencions en exercicis posteriors, excepte una resolució expressa en aquest sentit.  
TíTOL III  
Del pagament i justificació de les subvencions  
Article divuit. Obligacions prèvies  
Els beneficiaris de les subvencions assumiran les següents obligacions prèvies al pagament de la subvenció:  
1. La submissió a les actuacions de control financer que escau a la Intervenció General en relació amb la subvenció i a les ajudes concedides.  
2. Acreditar estar al corrent en les seues obligacions tributàries i amb la Seguretat Social, en la forma prevista per l'Ordre de 7 de gener de 1991, de la Conselleria d'Economia i Hisenda, sobre justificació del compliment d'obligacions tributàries i amb la Seguretat Social per part dels beneficiaris de subvencions concedides a càrrec dels pressupostos de la Generalitat Valenciana.  
Article dinou. Pagament de les subvencions  
1. L'ordenació del pagament de les subvencions que es regulen en el capítol I del títol I d'aquesta ordre es realitzaran d'acord amb els criteris continguts en els pressupostos de la Generalitat Valenciana per a 1995 en els següents termes:  
a) Lliurament del 40% de l'import total en el moment de la resolució de la concessió, amb la constitució prèvia per part del beneficiari de la subvenció, a favor de la Conselleria de Treball i Afers Social, d'un aval bancari solidari o amb renúncia al benefici d'excussió, o, si no n'hi haguera, d'una garantia real immobiliària suficient, per l'import de la quantitat anticipada i fins que l'administració n'autoritze la cancel·lació.  
b) La resta de la subvenció es lliurarà segons:  
- Un 20% després de l'aportació i la comprovació de la documentació justificativa de l'efectiva i la correcta aplicació de la suma inicialment lliurada.  
- El 40% restant, en justificar plenament el compliment del que s'havia convingut en els termes expressats en la sol·licitud de subvenció.  
2. L'ordenació del pagament de les subvencions que es regulen en el capítol II del títol I d'aquesta ordre es realitzarà d'acord amb els criteris continguts en els pressupostos de la Generalitat Valenciana per a 1995, en els termes següents:  
a) Lliurament del 15% de l'import total en el moment de la resolució de la concessió, amb la constitució prèvia per part del beneficiari de la subvenció, a favor de la Conselleria de Treball i Afers Social, d'un aval bancari solidari o amb renúncia al benefici d'excussió, o, si no n'hi haguera, una garantia real immobiliària suficient, per l'import de la quantitat anticipada i fins que l'administració n'autoritze la cancel·lació.  
b) Una vegada justificat el 15% anticipat, la resta de la subvenció es farà efectiva amb la presentació prèvia de nous justificants de realització de la despesa.  
Article vint. Justificació de la subvenció  
1. Per a la justificació de les subvencions regulades en el capítol I del títol I d'aquesta ordre s'observarà:  
1.1. En el cas d'administracions locals:  
a) En les justificacions de despeses corresponents a personal, l'aportació de:  
- Fotocòpies degudament confrontades de les nòmines ajustades al model oficial, acompanyades de les justificacions de cotització a la Seguretat Social escaients.  
- En el cas de despeses de personal derivades de col·laboracions puntuals, s'aportarà una fotocòpia dels rebuts on consten les dades completes del perceptor, el seu NIF, el concepte pel qual és retribuït, a més de la corresponent retenció del IRPF i hauran de figurar igualment les dades completes de l'entitat que efectua la despesa, a més d'una fotocòpia del manament de pagament corresponent; tot això degudament confrontat.  
- Una fotocòpia dels contractes o un certificat de la vinculació laboral existent expressada per l'òrgan escaient.  
b) En les justificacions de despeses de manteniment i funcionament dels centres, serveis i/o programes, l'aportació de:  
- Una còpia de les factures i dels seus corresponents manaments de pagament, tot això degudament confrontat i relacionat expressament en un document que enumere aquesta documentació per a una correcta identificació.  
1.2. En el cas d'entitats sense ànim de lucre:  
a) En les justificacions de despeses corresponents a personal contractat:  
- Nòmines originals ajustades al model oficial, acompanyades de la justificació de cotització a la Seguretat Social corresponent.  
- Una còpia dels contractes.  
- En el cas de despeses de personal derivades de col·laboracions puntuals, s'aportaran els rebuts originals on consten les dades completes del perceptors, el seu NIF, el concepte pel qual és retribuït, a més de la corresponent retenció del IRPF i han de figurar igualment les dades completes de l'entitat que efectua la despesa amb el vist-i-plau del seu president.  
b) En les justificacions de despeses de manteniment:  
- Les factures o els justificants originals, tots ells amb data anterior al 31 de desembre de 1995 i amb el vist-i-plau del president de l'entitat.  
2. Per a la justificació de les subvencions que es regulen en el capítol II del títol I d'aquesta ordre:  
2.1. Les entitats locals aportaran:  
a) En les justificacions de material inventariable i d'equipament:  
- Fotocòpies compulsades de les factures i dels manaments de pagament corresponents a l'adquisició del material subvencionat.  
b) En les justificacions d'obres de conservació, reparació i condicionament:  
- Quan l'import siga inferior al milió de pessetes s'aportaran les fotocòpies compulsades de les factures i dels manaments de pagament corresponents.  
- Quan l'import siga superior a aquesta quantitat s'aportarà un certificat de l'obra expedida pel tècnic competent, a més d'un certificat del secretari de l'entitat en la qual es faça constar la conformitat, recepció i destinació de les obres realitzades.  
c) En les justificacions d'adquisicions de béns immobles:  
- S'hi aportarà la corresponent escriptura pública.  
2.2 Les entitats sense ànim de lucre aportaran:  
a) En les justificacions de material inventariable i d'equipament:  
- Les factures o els justificants originals, tots ells amb data anterior al 31 de desembre de 1995 i amb el vist-i-plau del president de l'entitat.  
b) En les justificacions d'obres de conservació, reparació i condicionament:  
- Les factures o els justificants originals, tots ells amb data anterior al 31 de desembre de 1995 i amb el vist-i-plau del president de l'entitat.  
- Un certificat expedit per qui escaiga, d'acord amb els estatuts de l'entitat, en la qual es faça constar la conformitat, la recepció i la destinació de les obres realitzades, a més del pertinent certificat d'obra en els casos previstos per l'article 46.3 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
c) En les justificacions d'adquisicions de béns immobles:  
- S'hi aportarà la corresponent escriptura pública.  
En tot cas, les factures han de dur totes les dades formals que exigeix per a l'expedició l'article 3 del Reial Decret 2.402/1985, de 18 de desembre, en la redacció que li va ser donada en aquest pel Reial Decret 1.264/1992, de 29 de desembre (BOE núm. 314, 31.12.92).  
En el cas de presentació de fotocòpies de la documentació escaient, en qualsevol dels apartats d'aquesta ordre, aquestes hauran d'estar degudament confrontades en els termes establerts en l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú.  
Les justificacions s'han d'aportar abans d'acabar l'exercici de 1995 al qual corresponen les subvencions regulades en aquesta ordre.  
Article vint-i-u. Minoració o resolució de subvencions i reintegrament de les quantitats percebudes  
Es podrà minorar o resoldre la subvenció concedida i, si s'escau, exigir-se el reintegrament de les quantitats indegudament percebudes amb l'exigència de l'interés de demora des del pagament de la subvenció en els següents casos:  
a) Incompliment total o parcial de l'obligació de justificació.  
b) Obtenció de l'ajuda sense reunir les condicions requerides per a això.  
c) Incompliment de la finalitat per a la qual es va concedir la subvenció.  
d) Incompliment total o parcial de les condicions imposades als beneficiaris amb motiu de la concessió de la subvenció.  
Si l'import de les subvencions és de tal quantia que, aïlladament o en concurrència amb subvencions o ajudes d'altres administracions o ens públics o privats, supera el cost de l'activitat que desenvoluparà el beneficiari i la subvenció principal fora atorgada per la Generalitat Valenciana, escaurà el reintegrament de l'excés obtingut sobre el cost de l'activitat desenvolupada.  
DISPOSICIó FINAL  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, a 24 de gener de 1995  
El conseller de Treball I Afers Socials  
FRANCESC X. SANAHUJA I SANCHIS


Còpia Permalink ELI